KOMISSION TÄYTÄNTÖÖNPANOASETUS (EU) 2019/662,

annettu 25 päivänä huhtikuuta 2019,

neuvoston asetuksesta (EY) N:o 1967/2006 myönnetyn, vähimmäisetäisyyttä rannikolta ja veden vähimmäissyvyyttä koskevan poikkeuksen voimassaolon jatkamiseksi kalastettaessa kuultotokkoa (Aphia minuta), Pseudaphia ferreri -tokkoa ja pikkupikarellia (Spicara smaris) alukselta vedettävillä nuotilla tietyillä Espanjan aluevesillä (Baleaarit)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Poikkeus mainitun asetuksen 13 artiklan 1 kohdan ensimmäisestä alakohdasta myönnettiin 6 päivään joulukuuta 2016 asti komission täytäntöönpanoasetuksella (EU) N:o 1233/2013 (2).

(4) Espanjan viranomaiset pyysivät 9 päivänä elokuuta 2016 komissiota jatkamaan poikkeuksen voimassaoloaikaa asetuksen (EU) N:o 1233/2013 soveltamisajan päättymisen jälkeen. Espanja toimitti ajan tasalla olevat tiedot poikkeuksen voimassaolon jatkamisen perusteluksi.

(5) Tieteellis-teknis-taloudellinen kalastuskomitea (STECF) arvioi Espanjan pyytämän poikkeuksen ja siihen liittyvän hoitosuunnitelman luonnoksen 53. täysistunnossaan lokakuussa 2016 (3).

(6) STECF totesi, että uusi, hoitosuunnitelmaa 2016–2019 koskeva luonnos oli merkittävästi parempi kuin aiempi, vuonna 2013 hyväksytty hoitosuunnitelma. STECF korosti kuitenkin, että tietyt seikat edellyttivät lisäperusteluja ja selvennyksiä. Tämä koski etenkin alusten laskentaan liittyvän jouston lisäämistä, Posidonia-meriheinäniittyjen yläpuolella harjoitettavaa toimintaa, Mallorcaa ympäröivien vesien erottamista kahdeksi kalastuksenhoitoalueeksi, kausiluonteisen TACin lisäämistä ja pikkupikarellin kalastuskauden jatkamista.

(7) STECF:n arvioinnin perusteella komissio pyysi lisätietoja ja selvennyksiä, jotka Espanja toimitti yhdessä tieteellisen selvityksen (4) kanssa komissiolle 19 päivänä kesäkuuta ja 6 päivänä marraskuuta 2017. Espanja peruutti kaksi hoitosuunnitelman muuttamista koskevaa ehdotusta eli Mallorcaa ympäröivien vesien erottamisen kahdeksi kalastuksenhoitoalueeksi ja pikkupikarellin kalastuskauden jatkamisen.

(8) Espanja hyväksyi asetuksella (5) kyseisen hoitosuunnitelman asetuksen (EY) N:o 1967/2006 19 artiklan 2 kohdan mukaisesti.

(9) Espanjan pyytämä poikkeuksen voimassaoloajan jatkaminen täyttää asetuksen (EY) N:o 1967/2006 13 artiklan 5 ja 9 kohdassa vahvistetut edellytykset.

(10) Tilanteeseen liittyy tiettyjä maantieteellisiä rajoitteita, joihin ovat syynä mannerjalustan kapeus sekä kohdelajien alueellinen jakautuminen ainoastaan tietyille rannikkoalueen vyöhykkeille alle 50 metrin vedensyvyyksiin.

(11) Kalastusta alukselta vedettävillä nuotilla ei voida harjoittaa muilla pyydyksillä, eikä sillä ole merkittävää vaikutusta meriympäristöön. Kalastus on valikoivaa, sillä nuottia vedetään vapaassa vedessä eivätkä ne kosketa merenpohjaa.

(12) Pyyntö koskee niitä Baleaarien itsehallintoalueen kalastuksesta ja meriympäristöstä vastaavan direktoraatin aluslaskennassa rekisteröityjä aluksia, joilla on kirjattuja saaliita yli viiden vuoden ajalta ja jotka noudattavat toiminnassaan kuultotokon (Aphia minuta), Pseudaphia ferreri -tokon ja pikkupikarellin (Spicara smaris) kalastusta alukselta vedettävillä nuotilla säätelevää hoitosuunnitelmaa. Kyseiset alukset sisältyvät luetteloon, joka on toimitettu komissiolle asetuksen (EY) N:o 1967/2006 13 artiklan 9 kohdan vaatimusten mukaisesti.

(13) Espanjan pyytämä poikkeus koskee vähäistä alusmäärää eli 55:tä alusta.

(14) Kalastuksenhoitosuunnitelmassa ei taata pyyntiponnistuksen kasvattamista tulevaisuudessa, sillä kalastuslupia myönnetään ainoastaan 55 yksilöidylle alukselle ja tarkoitus on asettaa enimmäismäärät kokonaisvetoisuudelle ja -koneteholle.

(15) Kyseisiä kalastustoimia harjoitetaan hyvin lähellä rannikkoa, eivätkä ne siten häiritse muiden alusten toimia.

(16) Kyseiset kalastustoiminnot täyttävät asetuksen (EY) N:o 1967/2006 4 artiklan 1 kohdan vaatimukset, joiden nojalla voidaan poikkeuksellisesti ja tietyin edellytyksin sallia kalastaminen suojeltavien luontotyyppien yläpuolella, jos kalastus tapahtuu koskettamatta meriheinää kasvavaa merenpohjaa.

(17) Koska kyseiset kalastustoimet ovat valikoivia, niillä ei ole mainittavia vaikutuksia ympäristöön ja niitä eivät koske asetuksen (EY) N:o 1967/2006 4 artiklan 5 kohdan säännökset, niille on mahdollista myöntää asetuksen (EY) N:o 1967/2006 9 artiklan 7 kohdassa tarkoitettu pienintä sallittua silmäkokoa koskeva poikkeus. Näin ollen 9 artiklan 3 kohdassa säädettyjä pienintä mahdollista silmäkokoa koskevia sääntöjä ei sovelleta.

(18) Asetuksen (EY) N:o 1967/2006 8 artiklan 1 kohdan h alakohdan vaatimuksia ei sovelleta, koska ne koskevat troolareita.

(19) Alukselta vedettävien nuottien toimintaa säännellään Espanjan hoitosuunnitelmassa sen varmistamiseksi, että asetuksen (EY) N:o 1967/2006 liitteessä III mainittujen lajien saaliit ovat hyvin pieniä ja etteivät kalastustoimet kohdistu pääjalkaisiin.

(20) Espanjan hoitosuunnitelmaan sisältyy kalastustoiminnan valvontatoimia asetuksen (EY) N:o 1967/2006 13 artiklan 9 kohdan kolmannen alakohdan ja neuvoston asetuksen (EY) N:o 1224/2009 (6) 14 ja 15 artiklan mukaisesti.

(21) Pyydetty poikkeuksen voimassaolon jatkaminen olisi sen vuoksi hyväksyttävä.

(22) Espanjan olisi raportoitava komissiolle hyvissä ajoin ja Espanjan hoitosuunnitelmaan sisältyvän valvontasuunnitelman mukaisesti.

(23) Poikkeuksen jatketun voimassaolon kestoa olisi rajoitettava, jotta asianmukaiset korjaavat hoitotoimenpiteet voidaan toteuttaa nopeasti, jos komissiolle toimitettavasta raportista käy ilmi, että hyödynnettävän kannan suojelun taso on heikko, ja samalla luoda mahdollisuus vankentaa tieteellistä pohjaa hoitosuunnitelman parantamiseksi.

(24) Koska täytäntöönpanoasetuksella (EU) N:o 1233/2013 myönnetyn poikkeuksen voimassaolo päättyi 6 päivänä joulukuuta 2016, tätä asetusta olisi sovellettava 6 päivästä joulukuuta 2016.

(25) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poikkeus Asetuksen (EY) N:o 1967/2006 13 artiklan 1 kohtaa ei sovelleta Baleaarien itsehallintoalueen rannikon edustalla sijaitsevilla Espanjan aluevesillä kuultotokon (Aphia minuta), Pseudaphia ferreri -tokon ja pikkupikarellin (Spicara smaris) kalastukseen alukselta vedettävillä nuotilla sellaisten alusten osalta, a) jotka on rekisteröity Baleaarien itsehallintoalueen kalastuksesta ja meriympäristöstä vastaavan direktoraatin aluslaskennassa, b) joilla on kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa; ja c) joilla on kalastuslupa ja jotka noudattavat toiminnassaan hoitosuunnitelmaa, jonka Espanja on hyväksynyt asetuksen (EY) N:o 1967/2006 19 artiklan 2 kohdan mukaisesti.

2 artikla Valvontasuunnitelma ja raportointi Espanjan on toimitettava komissiolle viimeistään kesäkuussa 2019 raportti, joka on laadittu 1 artiklan c alakohdassa tarkoitettuun hoitosuunnitelmaan sisältyvän valvontasuunnitelman mukaisesti.

3 artikla Voimaantulo ja soveltamisaika Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 6 päivästä joulukuuta 2016 alkaen 31 päivään joulukuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä huhtikuuta 2019. Komission puolesta Puheenjohtaja Jean-Claude JUNCKER

(1) EUVL L 409, 30.12.2006, s. 11.

(2) Komission täytäntöönpanoasetus (EU) N:o 1233/2013, annettu 29 päivänä marraskuuta 2013, vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi asetuksesta (EY) N:o 1967/2006 kalastettaessa kuultotokkoa (Aphia minuta), Pseudaphia ferreri -tokkoa ja pikkupikarellia (Spicara smaris) alukselta vedettävillä nuotilla tietyillä Espanjan aluevesillä (Baleaarit) (EUVL L 322, 3.12.2013, s. 17).

(3) STECF:n 53. täysistuntopöytäkirja (PLEN-16-03, JRC103924): https://stecf.jrc.ec.europa.eu/reports/plenary

(4) Selvitys alukselta vedettävillä nuotilla gerretera-pyydystä käyttäen harjoitettavasta kalastuksesta Ibizalla, 30.5.2017 (Estudio de la pesca de ”gerret” con artes de tirada en la Isla de Ibiza, 30.5.2017).

(5) Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB No 035, 16.3.2019, s. 9442).

(6) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).